AIŠKINAMASIS RAŠTAS

Dėl pritarimo Molėtų rajono savivaldybės teritorijos bendrojo plano keitimo koncepcijai

1. **Parengto tarybos sprendimo projekto tikslai ir uždaviniai:**

Šiuo tarybos sprendimu siūloma pritarti Molėtų rajono savivaldybės teritorijos bendrojo plano keitimo koncepcijai. Molėtų rajono savivaldybės teritorijos bendrojo plano keitimas rengiamas dėl pasikeitusios teritorijų planavimą reglamentuojančių teisės aktų reikalavimų visumos, taip pat pakitusių socialinių, ekonominių sąlygų Molėtų rajone. Bendrojo plano keitimas pradėtas rengti 2021 m. kovo 25 d. Molėtų rajono savivaldybės tarybai priėmus sprendimą Nr. B1-74 „Dėl Molėtų rajono savivaldybės teritorijos bendrojo plano keitimo ir planavimo tikslų nustatymo“. Šiuo tarybos sprendimu bus pritarta Molėtų rajono savivaldybės teritorijos bendrojo plano keitimo koncepcijai, o tai leis pradėti rengti bendrojo plano keitimo konkretizuotus sprendinius.

1. **Siūlomos teisinio reguliavimo nuostatos:**

Šiuo tarybos sprendimo projektu naujos teisinio reguliavimo nuostatos nėra siūlomos.

1. **Laukiami rezultatai:**

Rengiant savivaldybės bendrąjį planą, teritorijų planavimo procesą sudaro trys etapai: parengiamasis, rengimo ir baigimasis. Rengimo etapą sudaro šios stadijos: esamos būklės įvertinimas, bendrųjų sprendinių formavimas, sprendinių konkretizavimas. Būtent bendrųjų sprendinių formavimo stadijoje yra parengiama koncepcija, kuriai, remiantis Kompleksinio teritorijų planavimo dokumentų rengimo taisyklių, patvirtintų Lietuvos Respublikos aplinkos ministro 2014 m. sausio 2 d. įsakymu Nr. D1-8 „Dėl Kompleksinio teritorijų planavimo dokumentų rengimo taisyklių patvirtinimo“, 112 punktu, turi pritarti savivaldybės taryba, kad būtų galima pereiti į bendrojo plano keitimo sprendinių konkretizavimo stadiją. Bendrojo plano keitimo koncepcija nurodo gaires konkrečių sprendinių parengimui: planuojamos teritorijos planinės ir erdvinės struktūros vystymo kryptis, naudojimo ir apsaugos principus. Vyriausybės nustatyta tvarka taip pat atliekamas koncepcijos strateginis pasekmių aplinkai vertinimas (SPAV). SPAV subjektai Molėtų rajono savivaldybės teritorijos bendrojo plano koncepcijai pritarė.

Bendrojo plano koncepciją sudaro aiškinamasis raštas ir brėžinys. Molėtų rajono savivaldybės teritorijos bendrojo plano keitimo koncepcijos brėžiniai teikiami masteliu 1:50 000. Planavimo laikotarpis ne trumpesnis nei 10 metų. Koncepcijoje nustatyti vystymo principai siejasi su aukštesnio lygmens (nacionalinio, Europos bendrijos bei tarptautinio) dokumentų tikslais ir jiems neprieštarauja. Taip koncepcijoje yra atsižvelgta į Molėtų rajono savivaldybės 2018-2024 metų strateginį plėtros planą.

Koncepcijos sprendiniai bus detalizuojami bendrojo plano sprendinių konkretizavimo stadijoje ir gali kisti tiek, kiek nekeičiama koncepcijos sprendinių esmė.

1. **Lėšų poreikis ir jų šaltiniai:**

Sprendimo įgyvendinimui lėšų poreikio nėra

1. **Kiti sprendimui priimti reikalingi pagrindimai, skaičiavimai ar paaiškinimai:**

Nėra.